मानदेय नहीं मिलने पर मांगी इच्छा मृत्यु
प्रेरकसंघ के छह सदस्यों ने नौ माह से मानदेय 36 माह से अन्य भत्ते नहीं मिलने से परेशान सीएम विंडो में एप्लीकेशन देकर इच्छा मृत्यु की मांग की है।
प्रेरक संघ के प्रदेश अध्यक्ष भगवत कौशिक, रमेश मखीजा, युद्धवीर, ममता धनाना, लक्ष्मी भाखड़ा गीता ने कहा कि पिछले 9 माह से मानदेय एवं 36 माह से एईसी खर्च का एक भी पैसा नहीं मिल पाया है जिस कारण शिक्षा प्रेरक दर-दर की ठोकरें खाने पर मजबूर हैं। प्रेरक संघ के प्रदेश अध्यक्ष भगवत कौशिक ने बताया कि पिछले डेढ़ वर्ष से शिक्षा प्रेरक सरकारी कर्मचारी का दर्जा देने, न्यूनतम वेतन दो हजार से बढ़ाकर 15 हजार रुपये करने एवं पिछला बकाया मानदेय एवं एईसी खर्च दिलवाने के लिए जिला मुख्यालय से लेकर दिल्ली तक प्रदर्शन कर चुके हैं। जहां उन्हें सिवाए कोरे आश्वासनों के कुछ भी हासिल नहीं हुआ है। इसी कारण आज मजबूर होकर उन्होंने इच्छा मृत्यु जैसा कठोर कदम उठाने का फैसला किया है।
प्रेरक संघ के प्रदेश अध्यक्ष भगवत कौशिक ने कहा कि सरकार की नीतियों से शिक्षा प्रेरकों के सामने रोजी रोटी का संकट पैदा हो गया है एक तरफ सरकार पंचायत चुनाव में शिक्षा की शर्तें लगाकर कोर्ट जा रही है दूसरी तरफ साक्षरता मिशन को चला रहे प्रेरकों को समय पर मानदेय नहीं दिया जा रहा है। इच्छा मृत्यु की मांग करने वालों में रमेश मखीजा, ममता धनाना, युद्धवीर, लक्ष्मी, गीता, प्रवीण, संजय, राजकुमार, सुमन, चंद्रभान, प्रदीप, अनूप आदि शामिल हैं।
शिक्षा प्रेरकों ने सीएम विंडो पर की शिकायत
नौ माह से मानदेय मिलने से आहत होकर इच्छा मृत्यु की मांग करते शिक्षा प्रेरक भगवत कौशिक, रमेश मखीजा, युद्धवीर, ममता, लक्ष्मी, गीता अन्य।
hin_Deva hin_Deva hin_Deva hin_Deva hin_Deva hin_Deva